Jesús tjevele wa yupj jis lal:
—Pjü nun mpes tulucj nin velé niná.
Napj selé nun popa pjaní ma ca nin la mijis napj tjevelé.
Napj la nu tꞌya nun ca tsjiꞌ la müjí napj mpes.
Napj pajal ꞌüsüs nujus nyuc pjü.
Napj selé ca nin mpalas Dios Popel vele jin.
Vele:
‘Najamica napj lal lyájatsja,
po quelel malala la niji quinam’.
Nin ca nsem,
ca nin mpalas jupj Popel vele jin.
Quina velé nun jis lal nin ca mpalas.
Nin tepyala tulucj custjay.
Pꞌa jawas ca mpalas.
Mpes nin tepyala na napj tjevelé,
newa ca mponé nun napj Dios Jatjam.
”Napj ca nusin majam tsjiꞌ la müjí napj mpes.
La pꞌa wa sin majam wa ca,
tsjiꞌ la mijicj wa ca napj mpes.
Jil na napj mpes,
nepénowa yupj jil ntꞌa ca ꞌücj jisas nsem yupj tjiquil.
ꞌÜcj jisas yupj tjiquil,
tꞌücꞌ way ꞌücj jisas wa napj mpes,
napj pꞌiyá tjacuwis jinwá.
ꞌÜcj jisas napj tjacuwis,
ꞌücj jisas wa Dios mpes,
jupj pꞌiyá tjacꞌ jinwá.
Jupj nin tjejyama napj —tjevele Jesús.
Tꞌücꞌ nin tjevele na Jesús,
ꞌaplijila waytsja pajal.
Jupj seletsja tsjan ca mpalas,
mpes niná tjevele yupj jis walapꞌaꞌá:
—Nun popa pjaní malala nyuca la mijis napj lal.
Jupj ca jis lal ncuwim napj enemigopan,
ca yupj ma tjililin̈.
Tꞌücꞌ way ca nin mpalas.
Nin tjevele na,
discipulopan yuwá yus tjunuc.
Pues ma salejeptsja pjacj mpes tjevele Jesús.
Discípulo pjaní Jesús lal tjáꞌasa.
Jesús pajal quelel líjitsja jupj.
Mpes Simón Pedro la seña tjevele niná discípulo lal la ꞌyüya nucus pjacj mpes nin tjevele Jesús.
Mpes discípulo niná más ꞌin jun ꞌasas tjemey Jesús ntꞌa,
la tjiꞌyüya:
—¿Pjacj mpes velen?
Jesús jupj lal tjevele:
—Pan tsjicj way caldas moꞌo tsꞌyuc,
ꞌya lyaja jupj;
napj jupj poꞌó velé.
Mpes Jesús pan tsjicj way ꞌin tjelepta,
caldas moꞌo tsꞌyuca,
tjeꞌyaya nlajas Judas.
Judas Simón Iscariote jatjam waytsja.
Judas ntꞌya na pansas,
len̈ way Satanás jupj jos moꞌo tjemey.
(Satanás diablo jupj.
Lapanen jis jepa jupj.)
Jesús seletsja tsjan ca la mijis Judas quinam,
mpes Judas lal tjevele:
—Niná jipj quelel lejay,
más ꞌin len̈ way la mijin jipj.
Pꞌa wa Jesús lal tjatjá ma sin tjiꞌyüsa tsjan mpes nin tjevele jupj.
Judas tꞌemel jyámatsja pjü discipulopan yutsꞌaꞌá,
Jesús jutsꞌaꞌá wa.
Mpes discipulopan nepénowa yólatsja Jesús nin tjevele jupj lal:
“Jutja,
jaylacj la mijin cupj qjuisas fiesta mpes nlajacj”.
Nepénowa yólatsja jupj tjevele:
“Jutja,
jis maꞌayan niná gente jis tꞌemel cjuwá mpes”.
Nin yólatsja yupj.
Ma nin tjevele Jesús.
Discipulopan ma sin ꞌyǘsatsja la pꞌin.
Judas ntꞌya na pan tsjicj way Jesús tjeꞌyayá,
len̈ way tjemey jupj.
Pǘstetsja.
Judas tjemey na,
Jesús tjevele:
—Napj pꞌiyá niná Yomen Dios jas tjejyamá.
Quina gente ca nucucj ca ꞌüsüs la mejay napj.
Napj lejay mpes ca jus nlayecj wa Dios pajal ꞌüsüs,
pajal püné.
Napj nin lejay gente jus nlayecj Dios pajal ꞌüsüs,
pajal püné.
Nin mpes wa Dios pꞌiyá ca sin ꞌyüsa la mijis napj pajal ꞌüsüs,
pajal püné wa.
Len̈ way ca nin la mijis jupj —nin tjevele Jesús.
Niná tjevele wa:
—Tsjicj way pꞌin ca moꞌos nun lal quinam,
nun napj tsjictjacj jinwá.
Nun pajal ca quelel nus nucú.
Nun ca jisas nsem napj ca nucopj mpꞌacj.
Nin pꞌin,
nun ma polel lowú napj jum ntꞌa.
Nin tjevelé judiopan jis jepapan jis lal;
quina nin wa velé nun jis lal.
Mpes quina ca nu jyütütj tsjan la müjí,
nenem ꞌa seyasa way.
Ninana nu jyütütj:
nunwa quelel la tjüjí nun.
Napj quelel la nutjejay jinwá,
najas nin pꞌiyá quelel la sojí nunwá.
Nun lovin quelel la sojí nunwá,
pjü ca jus nlayecj nun napj discipulopan.
Ca jus nlayecj nusin tjiꞌyüsa napj mpes —nin tjevele Jesús.
Simón Pedro la tjiꞌyüya Jesús lal:
—¿Caꞌaj mim jipj?
Jesús jupj lal tjevele:
—Napj jum ntꞌa jipj ma polel ncapj cyon̈ quinam.
Pꞌa jyawca na ca ncapj ncon̈con neꞌaj,
napj jum ntꞌa.
Pedro tjevele jupj lal:
—¿Tsjan mpes ma polel cyapj cyon̈ quinam napj?
ꞌÜcj napj lal ni püꞌí jipj mpes.
Jesús jupj lal tjevele:
—Tꞌücꞌ tulucj ꞌücj jipj lal jipj ꞌi püꞌí napj mpes.
Castlyaj la puyú secj pꞌin yacjaj,
la con ca mvelen jipj ma nus nyuc.
Tꞌücꞌ niná —nin tjevele Jesús Pedro lal.